CELEX: 32021D0076
Language: hr
Date: 2021-01-26 00:00:00
Title: Provedbena odluka Komisije (EU) 2021/76 оd 26. siječnja 2021. o usklađenim normama za dizala i sigurnosne komponente za dizala sastavljenima za potrebe Direktive 2014/33/EU Europskog parlamenta i Vijeća (Tekst značajan za EGP)

27.1.2021   
               
               
                  HR
               
               
                  Službeni list Europske unije
               
               
                  L 27/20
               
            
         PROVEDBENA ODLUKA KOMISIJE (EU) 2021/76
         оd 26. siječnja 2021.
         o usklađenim normama za dizala i sigurnosne komponente za dizala sastavljenima za potrebe Direktive 2014/33/EU Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         Uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 10. stavak 6.,
         budući da:
         
                     (1)
                  
                  
                     U skladu s člankom 14. Direktive 2014/33/EU Europskog parlamenta i Vijeća (2) za dizala i sigurnosne komponente za dizala koji su u skladu s usklađenim normama ili dijelom usklađenih normi na koje su upućivanja objavljena u Službenom listu Europske unije pretpostavlja se da su u skladu s bitnim zdravstvenim i sigurnosnim zahtjevima iz Priloga I. obuhvaćenima tim normama ili dijelom normi.
                  
               
                     (2)
                  
                  
                     Provedbenom odlukom Komisije C(2016) 5884 (3) Komisija je Europskom odboru za normizaciju (CEN) uputila zahtjev za izradu i reviziju usklađenih normi za potrebe Direktive 2014/33/EU kako bi se osiguralo da one i dalje odražavaju općeprihvaćena najnovija dostignuća i tako ispunili bitni zdravstveni i sigurnosni zahtjevi iz Priloga I. Direktivi 2014/33/EU i, prema potrebi, bitni zdravstveni i sigurnosni zahtjevi iz Priloga I. Direktivi 2006/42/EZ Europskog parlamenta i Vijeća (4), kako je utvrđeno u točki 1.1. Priloga I. Direktivi 2014/33/EU.
                  
               
                     (3)
                  
                  
                     Na temelju zahtjeva iz Provedbene odluke C(2016) 5884 CEN je revidirao usklađene norme EN 81-20:2014 i EN 81-50:2014, na koje su upućivanja objavljena u Komunikaciji Komisije 2016/C 293/05 (5), kako bi ih prilagodio pravnom okviru Direktive 2014/33/EU te kako bi se povećala pravna sigurnost i jasnoća tih normi, uključujući izradu preciznijeg Priloga ZA i navođenje datiranih normativnih upućivanja. To je dovelo do donošenja usklađene norme EN 81-20:2020 o općim sigurnosnim zahtjevima za konstrukciju i ugradnju dizala za prijevoz osoba i tereta te usklađene norme EN 81-50:2020 o pravilima projektiranja, proračunima, pregledima i ispitivanjima dizala i dijelova dizala. Usklađene norme EN 81-20:2014 i EN 81-50:2014 nisu tijekom revizije bitnije tehnički izmijenjene.
                  
               
                     (4)
                  
                  
                     Komisija je zajedno s CEN-om ocijenila jesu li usklađene norme EN 81-20:2020 i EN 81-50:2020 u skladu sa zahtjevom iz Provedbene odluke C(2016) 5884.
                  
               
                     (5)
                  
                  
                     Usklađene norme EN 81-20:2020 i EN 81-50:2020 ispunjavaju bitne zdravstvene i sigurnosne zahtjeve iz Direktive 2014/33/EU koji se njima nastoje obuhvatiti. Stoga je upućivanja na te norme primjereno objaviti u Službenom listu Europske unije.
                  
               
                     (6)
                  
                  
                     Usklađene norme EN 81-20:2020 i EN 81-50:2020 zamjenjuju usklađene norme EN 81-20:2014 i EN 81-50:2014. Stoga je iz Službenog lista Europske unije potrebno povući upućivanja na norme EN 81-20:2014 i EN 81-50:2014.
                  
               
                     (7)
                  
                  
                     Kako bi se proizvođačima dalo dovoljno vremena da se pripreme za primjenu usklađenih normi EN 81-20:2020 i EN 81-50:2020, potrebno je odgoditi povlačenje upućivanja na usklađene norme EN 81-20:2014 i EN 81-50:2014.
                  
               
                     (8)
                  
                  
                     Potpuni popis upućivanja na usklađene norme izrađene za potrebe Direktive 2014/33/EU koje ispunjavaju bitne zahtjeve koji se njima žele obuhvatiti trebalo bi radi jasnoće i pravne sigurnosti objaviti u jednom aktu. Stoga bi u ovu Odluku trebala biti uključena i ostala upućivanja na usklađene norme objavljena u komunikaciji 2016/C 293/05. Tu bi komunikaciju stoga trebalo staviti izvan snage od dana stupanja na snagu ove Odluke. Međutim, ona bi se trebala i dalje primjenjivati u pogledu upućivanja na usklađene norme EN 81-20:2014 i EN 81-50:2014 jer je potrebno odgoditi povlačenje tih upućivanja.
                  
               
                     (9)
                  
                  
                     Sukladnost s usklađenom normom stvara pretpostavku sukladnosti s odgovarajućim bitnim zahtjevima iz zakonodavstva Unije o usklađivanju od datuma objave upućivanja na tu normu u Službenom listu Europske unije. Ova bi Odluka stoga trebala stupiti na snagu na dan objave,
                  
               DONIJELA JE OVU ODLUKU:
         
            Članak 1.
            Upućivanja iz Priloga I. ovoj Odluci na usklađene norme za dizala i sigurnosne komponente za dizala sastavljene za potrebe Direktive 2014/33/EU objavljuju se u Službenom listu Europske unije.
         
         
            Članak 2.
            Komunikacija 2016/C 293/64 stavlja se izvan snage. Nastavlja se primjenjivati 27. srpnja 2022. u pogledu upućivanja na usklađene norme navedene u Prilogu II. ovoj Odluci.
         
         
            Članak 3.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 26. siječnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 316, 14.11.2012., str. 12.
         
         
            (2)  Direktiva 2014/33/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na dizala i sigurnosne komponente za dizala (SL L 96, 29.3.2014., str. 251.).
         
            (3)  Provedbena odluka Komisije C(2016) 5884 od 21. rujna 2016. o zahtjevu za normizaciju upućenom Europskom odboru za normizaciju u vezi s dizalima i sigurnosnim komponentama za dizala kao potpora Direktivi 2014/33/EU Europskog parlamenta i Vijeća.
         
            (4)  Direktiva 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (SL L 157, 9.6.2006., str. 24.).
         
            (5)  Komunikacija Komisije u okviru provedbe Direktive 2014/33/EU Europskog parlamenta i Vijeća o usklađivanju zakonodavstava država članica u odnosu na dizala i sigurnosne komponente za dizala (SL C 293, 12.8.2016., str. 64.).
      
      
         
            PRILOG I.
            
                        
                           Broj
                        
                     
                     
                        
                           Upućivanje na normu
                        
                     
                  
                        1.
                     
                     
                        EN 81-20:2020
                        Sigurnosna pravila za konstrukciju i ugradnju dizala – Dizala za prijevoz osoba i tereta – 20. dio: Osobna dizala i osobna teretna dizala
                     
                  
                        2.
                     
                     
                        EN 81-21:2009+A1:2012
                        Sigurnosna pravila za konstrukciju i ugradnju dizala – Dizala za transport osoba i tereta – 21. dio: Nova osobna dizala i osobna teretna dizala u postojećim zgradama
                     
                  
                        3.
                     
                     
                        EN 81-22:2014
                        Sigurnosna pravila za konstrukciju i ugradnju dizala – Dizala za prijevoz osoba i tereta – 22. dio: Električna kosa dizala
                     
                  
                        4.
                     
                     
                        EN 81-28:2003
                        Sigurnosna pravila za konstrukciju i ugradnju dizala – Dizala za prijevoz osoba i tereta – 28. dio: Daljinska dojava opasnosti na osobnim i osobno teretnim dizalima
                     
                  
                        5.
                     
                     
                        EN 81-50:2020
                        Sigurnosna pravila za konstrukciju i ugradnju dizala – Pregledi i ispitivanja – 50. dio: Pravila projektiranja, proračuni, pregledi i ispitivanja dijelova dizala
                     
                  
                        6.
                     
                     
                        EN 81-58:2003
                        Sigurnosna pravila za konstrukciju i ugradnju dizala – Pregledavanje i ispitivanje – 58. dio: Vrata voznog okna, ispitivanje vatrootpornosti
                     
                  
                        7.
                     
                     
                        EN 81-70:2003
                        Sigurnosna pravila za konstrukciju i ugradnju dizala – Posebna primjena za osobna dizala i osobna teretna dizala – 70. dio: Pristupačnost dizalima za osobe s posebnim potrebama
                        EN 81-70:2003/A1:2004
                     
                  
                        8.
                     
                     
                        EN 81-71:2005+A1:2006
                        Sigurnosna pravila za konstrukciju i ugradnju dizala – Posebna primjena za osobna dizala i osobna teretna dizala – 71. dio: Dizala otporna na vandalsko ponašanje
                     
                  
                        9.
                     
                     
                        EN 81-72:2015
                        Sigurnosna pravila za konstrukciju i ugradnju dizala – Posebna primjena za osobna dizala i osobna teretna dizala – 72. dio: Vatrogasna dizala
                     
                  
                        10.
                     
                     
                        EN 81-73:2016
                        Sigurnosna pravila za konstrukciju i ugradnju dizala – Posebna primjena za osobna dizala i osobna teretna dizala – 73. dio: Način rada dizala u slučaju požara
                     
                  
                        11.
                     
                     
                        EN 81-77:2013
                        Sigurnosna pravila za konstrukciju i ugradnju dizala – Posebna primjena za osobna dizala i osobna teretna dizala – 77. dio: Dizala izložena seizmičkim uvjetima
                     
                  
                        12.
                     
                     
                        EN 12016:2013
                        Elektromagnetska kompatibilnost – Norma porodice proizvoda za dizala, pokretne stube i pokretne trake – Otpornost
                     
                  
                        13.
                     
                     
                        EN 12385-3:2004+A1:2008
                        Čelična užad – Sigurnost – 3. dio: Upute za uporabu i održavanje
                     
                  
                        14.
                     
                     
                        EN 12385-5:2002
                        Čelična užad – Sigurnost – 5. dio: Pramenasta užad za dizala
                        EN 12385-5:2002/AC:2005
                     
                  
                        15.
                     
                     
                        EN 13015:2001+A1:2008
                        Održavanje dizala i pokretnih stuba – Pravila za izradu uputa za održavanje
                     
                  
                        16.
                     
                     
                        EN 13411-7:2006+A1:2008
                        Završetci čeličnih užadi – Sigurnost – 7. dio: Simetrična uška s klinom
                     
                  
      
      
         
            PRILOG II.
            
                        
                           Broj
                        
                     
                     
                        
                           Upućivanje na normu
                        
                     
                  
                        1.
                     
                     
                        EN 81-20:2014
                        Sigurnosna pravila za konstrukciju i ugradnju dizala – Dizala za prijevoz osoba i tereta – 20. dio: Osobna dizala i teretno osobna dizala
                     
                  
                        2.
                     
                     
                        EN 81-50:2014
                        Sigurnosna pravila za konstrukciju i ugradnju dizala – Pregledi i ispitivanja – 50. dio: Pravila projektiranja, proračuni, pregledi i ispitivanja dijelova dizala